

**Република Србија**

**Град Ниш**

**Градска управа за социјалну и породичну заштиту,**

**Образовање, културу и спорт**

**Број:**

**Датум:**

**Градско веће Града Ниша**

**Предмет:** Иницијатива за израду Стратегије развоја културе града Ниша за период 2026-2030. године са Акционим планом за њено спровођење

У складу са чланом 30. Закона о планском систему Републике Србије (''Сл.гласник РС'', бр. 30/2018), Градска управа за социјалну и породичну заштиту, образовање, културу и спорт Града Ниша подноси ИНИЦИЈАТИВУ за израду Стратегије развоја културе града Ниша за период 2026-2030. године са Акционим планом за њено спровођење, као документа јавне политике.

Стратегија развоја културе града Ниша за период 2026-2030. године са Акционим планом за њено спровођење (у даљем тексту: Стратегија), представља документ јавне политике којим се утврђују стратешки правци деловања у области развоја културе на нивоу града Ниша у циљу старања о задовољавању потреба грађана у култури на својој територији, и који ће бити израђен у складу са Законом о планском систему Републике Србије (''Сл.гласник РС'', бр. 30/2018), а у партнерству са свим заинтересованим странама у циљу одрживости, транспарентности и демократичности процеса његовог доношења.

**Град Ниш кроз процес израде Стратегије обезбеђује:**

* Позиционирање Града Ниша као културно-туристичког центра заснованог на аутентичности и јединствености културног идентитета;
* Подизање квалитета културног живота града Ниша;
* Покретање културног, уметничког и туристичког развоја, кроз активирање постојећих и осмишљавање нових уметничких програма, традиционалних и савремених форми;
* Изградњу нових и употреба постојећих јавних објеката и отворених јавних и зелених простора за програме културе;
* Унапређење доступности културних садржаја свим грађанима и подстицање културне партиципације са посебним освртом на осетљиве друштвене групе;
* Jaчање капацитета људских ресурса у култури;
* Подршку локалним уметницима;
* Истицање културних потреба и интереса града Ниша према Републици Србији.

 **Значај израде и спровођења Стратегије огледа се у:**

* дефинисању права, обавеза и одговорности свих заинтересованих страна;
* успостављању институционалних механизама за учешће свих заинтересованих страна у процесу доношења одлука;
* посматрању установа културе као ресурса друштва и препознавање њихових потенцијала;
* креирању системских решења за дугорочно финансирање културних активности и имплементацију Стратегије кроз формирање посебних буџетских ставки;
* умрежавању локалних актера у циљу идентификације и ефикаснијег коришћења постојећих ресурса за спровођење политике културе.

Стручне и административне послове за потребе израде Стратегије обављаће Регионална развојна агенција „Југ“ доо Ниш и Градска управа за социјалну и породичну заштиту, образовање, културу и спорт.

Вршилац дужности начелника

 Градске управе за социјалну и породичну заштиту, образовање, културу и спорт

Сузана Јовановић